text: Sådan tæmmer du en kænguru
  17 februar 2019 kl. 20.38
  Hvis du overvejer at skifte hund, kat eller hest ud med en kænguru, så er her nogle gode råd.
  Familien Møllers kænguru, Mini, stak lørdag af fra hjemmet i Øster Lindet. Søndag blev hun fundet igen. Det er sket før, selvom familien ellers beskriver kænguruen som velopdragen og tam.
  Men man kan jo heller ikke tæmme en kænguru – eller kan man?
  Michael Møller, pensionist, Øster Lindet: "Hvis du lever på kænguruens præmisser, så bliver du også en del af dens liv - og kan få den derhen, hvor du gerne vil."
  - Normalt siger man, at kænguruer ikke kan tæmmes. Så derfor har jeg sagt: Det kan lade sig gøre, siger Minis ejer, pensionist Michael Møller, til TV SYD.
  Han har nemlig mødt mange modstridende forklaringer og fordomme om kænguruer.
  - Nogle siger, at kænguruer ikke kan bakke. Men jo – det kan de altså godt, forklarer han.
  Michael Møller medgiver, at man ikke kan tæmme en kænguru på samme måde som andre husdyr.
  - Man kan ikke gøre som med en hest, hvor du sætter dig op og rider på den.
  Fremgangsmåden er derimod en anden.
  Michael Møller, pensionist, Øster Lindet: "Nogle siger, at kænguruer ikke kan bakke. Men jo – det kan de altså godt."
  - Du kan lære at leve på kænguruens præmisser. Hvis du lever på dem, så bliver du også en del af kænguruens liv - og kan få den derhen, hvor du gerne vil, fortæller Michael Møller og tilføjer:
  - Så får du også et dejligt eksempel som hende her.
  
  